
Text rozhodnutia
Súd: Krajský súd Trenčín Spisová značka: 16Cob/217/2016 Identifikačné číslo súdneho spisu: 3716203545 Dátum vydania rozhodnutia: 24. 10. 2016 Meno a priezvisko sudcu, VSÚ: JUDr. Mária Prikrylová ECLI: ECLI:SK:KSTN:2016:3716203545.1 Uznesenie Krajský súd v Trenčíne v senáte zloženom z predsedníčky senátu JUDr. Márie Prikrylovej a členiek senátu JUDr. Ivety Záleskej a JUDr. Ivice Čelkovej v spore žalobcu VISKIO s.r.o., Bottova 803/9, 900 31 Stupava, IČO: 46 042 377, právne zastúpený Advokátskou kanceláriou Consiliaris s.r.o. so sídlom Ružinová dolina 8, 821 09 Bratislava proti žalovanému HANT BA a.s., Hliny 1412, 017 07 Považská Bystrica, IČO: 36 328 375, o zaplatenie 264,29 eur, o späťvzatí žaloby žalobcom po vydaní platobného rozkazu, takto r o z h o d o l : Odvolací súd p r i p ú š ť a späťvzatie žaloby žalobcom, platobný rozkaz Okresného súdu Považská Bystrica č. k. 8Cb/20/2016-14 zo dňa 28.04.2016 z r u š u j e a konanie z a s t a v u j e. Odvolací súd žalobcovi náhradu trov konania nepriznáva. o d ô v o d n e n i e : 1. Okresný súd Považská Bystrica ako súd prvej inštancie platobným rozkazom č. k. 8Cb/20/2016-14 zo dňa 28.04.2016 uložil žalovanému, aby do 15 dní od doručenia platobného rozkazu zaplatil žalobcovi 264,29 eur s 9,00 % úrokom z omeškania ročne zo sumy 264,29 eur od 26.05.2012 do zaplatenia, paušálnu náhradu nákladov spojených s uplatnením pohľadávky vo výške 40 eur a priznal žalobcovi náhradu trov konania vo výške 16,50 eur a trov právneho zastúpenia vo výške 59,94 eur, ktoré bol žalovaný povinný uhradiť právnemu zástupcovi žalobcu alebo v tej istej lehote podať odpor. 2. Žalobca svojím podaním zo dňa 09.05.2016 doručeným súdu prvej inštancie dňa 13.05.2016, zobral svoju žalobu v predmetnej právnej veci v celom rozsahu späť z dôvodu mimosúdnej dohody účastníkov o predmete sporu a žiadal konanie zastaviť. 3. Súdu prvej inštancie bolo doručené dňa 13.05.2016 písomný súhlas žalovaného so späťvzatím žaloby s uvedením, že dňa 06.05.2016 bola žalovaná suma zaplatená žalobcovi spolu s príslušenstvom žalovanej istiny (úrok z omeškania, paušálna náhrada, trovy konania, trovy právneho zastúpenia) v celom rozsahu. 4. Od 01. júla 2016 nadobudol účinnosť zákon č. 160/2015 Z.z. Civilný sporový poriadok (ďalej len CSP), ktorým bol zrušený zákon č. 99/1963 Zb. O.s.p. v znení neskorších predpisov. 5. Podľa § 470 ods. 1 zákona č. 160/2015 Z. z. Civilný sporový poriadok v platnom znení (ďalej len „CSP“) ak nie je ustanovené inak, platí tento zákon aj na konania začaté predo dňom nadobudnutia jeho účinnosti. 6. Podľa § 470 ods. 2 prvá veta CSP právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 7. Podľa § 370 ods. 1, 2 CSP ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. 8. V intenciách citovaného zákonného ustanovenia, keď žalobca po rozhodnutí súdu prvej inštancie a pred nadobudnutím jeho právoplatnosti vzal so súhlasom žalovaného svoju žalobu späť v celom rozsahu, odvolací súd bez nariadenia odvolacieho pojednávania postupom podľa § 385 CSP konštatoval, že boli splnené podmienky pre aplikáciu ustanovenia § 370 ods.1,2 CSP a pripustil späťvzatie žaloby, vydaný platobný rozkaz zrušil a predmetné konanie zastavil. 9. O trovách konania rozhodol odvolací súd na základe ustanovenia § 396 ods. 1 CSP. Žalovaný procesne zavinil zastavenie konania, ale nakoľko si žalobca náhradu trov konania neuplatnil a žalovaný trovy konania a trovy právneho zastúpenia vyčíslené v platobnom rozkaze zaplatil, odvolací súd rozhodol tak, že žalobcovi náhradu trov konania nepriznáva. 10. Toto rozhodnutie prijal senát Krajského súdu v Trenčíne pomerov hlasov tri ku nule (§ 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) : - dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.) - dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 C.s.p.) - dovolanie môže podať strana, v ktorej neprospech bolo rozhodnutie vydané (§ 424 C.s.p.) - dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1, 2 C.s.p.) - v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh, § 428 C.s.p.) - dovolateľ musí byť v dovolacom konaní zastúpený advokátom (okrem prípadov podľa § 429 ods. 2 C.s.p.). Dovolanie a iné podania dovolateľa musia byť spísané advokátom (§ 429 ods. 1 C.s.p.).

